text: Lastbilchauffør: Uforsvarligt cykelløb
  30 juni 2015 kl. 05.19
  Cykelrytteren Anders Tesgaards tragiske ulykke i Race Across America får en amerikansk lastbilchauffør til at kalde løbet uforsvarligt.
  Da esbjergenseren Anders Tesgaard sent onsdag aften for en lille uge siden amerikansk tid blev kørt ned bagfra af en pickup truck i West Virginia, var han alene på den mørke vej uden sin ledsagerbil.
  Oven på den episode står en amerikansk lastbilchauffør nu frem i dagbladet BT og kritiserer cykelløbet.
  - Det er jo fuldstændig uforsvarligt at køre dette cykelløb via US 50. Det burde forbydes. Og jeg skal ærligt indrømme, at jeg er ved at skide i bukserne, hver gang jeg skal over i den modsatte kørebane og uden om en af cykelrytterne. Min tankvogn vejer 40 ton og hvor meget vejer en cykelrytter - 80 kilo?, siger Mike til BT.
  US Route 50 strækker sig flere hundrede kilometer igennem staten. Nogle steder er den meget smal - nærmest en landevej med bare to vejbaner - én hver vej og dobbeltlinje i midten, hvilket gør pladsen meget trang med både lastbiler og cykler på vejen samtidigt.
  